
Syksyinen tervehdys Jälkkäristä!		    Elo- ja syyskuu 2023

Syksyinen tuuli puhaltaa Keltinmäen koulun pihalla. Niin lapset kuin me aikuisetkin etsimme takkeja ja pipoja päällemme sekä lämmittelemme juoksemalla hippaa ja pelaamalla palloa ulkona. Aina välillä väistämme koulun pihalla ohilentävää ampiaista – ilmoitathan meille, jos lapsesi on allerginen ampiaisille!

Syksy on aina uusien tuulien ja uusien tuttavuuksien aikaa. Olemme Jälkkäriryhmässä tutustuneet toinen toisiimme ja luoneet yhteiset pelisäännöt Jälkkäriin. Näihin sääntöihin palaamme tarvittaessa sääntöepäselvyyksien myötä. Lapset saivat alkusyksystä myös kirjoittaa ylös toiveitaan Jälkkärivuodelle. Nämä toiveet laitoimme seinälle näkyviin värikkääseen Toive-toukkaan ja toteutamme niitä mahdollisuuksien mukaan pitkin vuotta.

Olemme saaneet käynnistettyä Jälkkärin omat viikottaiset kerhot. Tiistaisin kokkailemme, keskiviikkoisin harjoitamme ilmaisutaitoa ja torstaisin teemme erinäisiä kädentaitopuuhia. Syyskuun teemana meillä on ollut kokkailussa omenapiirakka ja kädentaidoissa ommellut omenat, jotka laitamme seinälle yhteiseen koriin. Liikuntasalivuorot meillä on maanantaisin ja perjantaisin kolmesta neljään. Salissa on ollut muun muassa temppuratoja ja rentoutumista sekä lasten toivomia leikkejä.

Lisäksi aloitamme joka perjantaisen lelupäivän! Siis joka perjantai jouluun asti Jälkkäriin voi tuoda halutessaan kotoa oman lelun. Pidetään huoli, että lelu pysyy koulupäivän ajan repussa ja otetaan vasta Jälkkärissä esiin. Lapsi itse huolehtii lelusta ja siitä että lelu palautuu myös kotiin turvallisesti. Lelut ovat siis kodin vastuulla. Jälkkäri ei korvaa rikkoutuneita tai kadonneita leluja.

Tulemme tekemään retkiä lähiluontoon Jälkkärissä. Katsottehan, että lapsellanne on sekä retkellä että tavallisestikin Jälkkärissä mukana säähän sopivat vaatteet ja tarvittaessa vaihtovaatteet. 

Ps. Mikäli lapsenne lähtee itse kävellen Jälkkäristä, toivomme kotiinlähtöajan olevan tasalta tai puolelta.

Aurinkoisin terveisin,
Keltinmäen Jälkkärin väki
Suvi, Anu, Saga ja Tiina

